Kirjallinen kysymys

**julkisten hankintojen kilpailuttamisesta ja palveluntarjoajan rikostaustan selvittämisestä**

Eduskunnan puhemiehelle

Julkisissa hankinnoissa sovelletaan lakia julkisista hankinnoista ja käyttöoikeussopimuksista. Laista tulevat pakottavat ja harkinnanvaraiset edellytykset kilpailutukselle.

Kansaneläkelaitoksen valtuutettuina käsittelemme yleiskokouksissamme mm. Kelan kilpailutuksia palvelujen hankinnoissa. Tällä hetkellä kilpailutuksessa on vireillä Kelan kuntoutuksen terapiapalvelut, joita tarjotaan mm. lapsille ja nuorille.

Myös kunnissa kilpailutetaan paljon erilaisia sosiaalitoimen palveluita. Samoin terveyspalvelut joudutaan kilpailuttamaan ko. lain perusteella. Laissa on säädelty pakolliset ja harkinnanvaraiset poissulkemisperusteet, joita ei kuitenkaan saa ottaa huomioon, jos tuomiosta on kulunut 5 tai 3 vuotta perusteesta riippuen.

Kelan hankintalakimieheltä saadun tiedon mukaan kilpailutusmenettelyssä ei hakijalta saa kysyä eikä ottaa vastaan rikosrekisteritietoa, joka ei koska lain 80 §:ssä tai 85 §:ssä mainittuja rikoksia.

Näin ollen esimerkiksi se, että palvelun tarjoaja tai muu julkisista hankinnoista annetun lain 80 §:ssä mainittu henkilö olisi syyllistynyt vakaviin lapsiin koskeviin seksuaalirikoksiin, ei ole peruste sulkea tarjoajaa pois kilpailutuksesta. Tällaista tietoa ei saa tarjoajalta kysyä eikä käyttää poissuljennassa, vaikka se tietoon tulisi.

Poissuljentaperusteet ovat sellaisia, että ne kohdistuvat pääasiassa taloudellisiin rikoksiin ja vain rikosrekisteririkoksiin eli sellaisiin rikoksiin, jotka merkitään rikosrekisteriin. Rikosrekisterissä ei näy tiedot sakkorangaistuksista. Myös näistä rangaistuksista tulisi olla oikeus saada tietoa, jos se voi vaikuttaa palvelun tarjoajan sopivuuteen tarjota palveluita.

Näin ollen lakiin pitää lisätä, että ainakin lasten ja nuorten, vammaisten tai muiden toimintakykynsä kanssa vajaakuntoisten hoitoon ja palveluihin ei saa osallistua palvelun tarjoaja, jos palvelun tarjoaja tai muu julkisista hankinnoista annetun lain 80 §:ssä mainittu henkilö on syyllistynyt vakavaan henkeen, terveyteen tai seksuaaliseen koskemattomuuteen kohdistuvaan rikokseen. Rikos voitaisiin ottaa huomioon rikoksen vakavuudesta riippuen ja harkinnan mukaan ainakin niin kauan, kun se näkyy rikos- ja sakkorekisterissä.

Edellä olevan perusteella ja eduskunnan työjärjestyksen 27 §:ään viitaten esitämme asianomaisen ministerin vastattavaksi seuraavan kysymyksen:

Mihin toimiin asianomainen ministeri aikoo ryhtyä edellä kerrotun epäkohdan poistamiseksi? Eli, jos palvelun tarjoaja tai muu julkisista hankinnoista annetun lain 80 §:ssä mainittu henkilö on syyllistynyt vakavaan henkeen, terveyteen tai seksuaaliseen koskemattomuuteen kohdistuvaan rikokseen, voitaisiin rikos ottaa huomioon jo kilpailutusmenettelyssä ainakin niin kauan, kun se näkyy rikos- ja sakkorekisterissä.

Helsingissä 24.10.2018

­­­­­­­­­­­­­­­­­­­­­­­­­­­­­Leena Meri (ps)

Ritva Elomaa (ps)